Video: Wenkaartjie van R4.6 miljard nog nie geëis nieSkermskoot uit die video Die video volg onderaan die berig. Die enkele wenner van ŉ $425 miljoen (R4.6 miljard)-loterykaartjie het nog nie sy prysgeld geëis nie. Die kaartjie is by ŉ Dixon Landing Chevron-vulstasie in San Jose, Kalifornië in Amerika, verkoop. Dit is die tweede groot loterykaartjie binne twee maande wat in die San Jose-gebied verkoop is. Die wenner van die Powerball het ŉ jaar om sy prysgeld te eis ná Woensdagaand se trekking. Hy kan ook ŉ eenmalige lompsomuitbetaling van $242.2 miljoen (R2.6 miljard) eis. Dit het meer as twee weke geduur voordat die vorige wenner, Steve Tran, besef hy besit die wenkaartjie. Hy het op 17 Desember 2013 $324 miljoen gewen uit ŉ totale uitbetaling van $636 miljoen. Loterybeamptes het die persoon, wat die wenkaartjie besit, aangemoedig om die kaartjie dadelik te onderteken en met ŉ prokureur, beleggingsbeplanner of rekenmeester in verbinding te tree. Parmeet Singh, wie se familie die vulstasie besit, het $1 miljoen (R10 miljoen) ontvang, aangesien die stelsel die wengeld met handelaars deel wat die wenkaartjie verkoop. Die familie beplan glo om die geld te belê in hul bestaande agt vulstasies.